LayLow hjálpaði BIRNU að semja stefið og benti henni á að taka það upp . Í kjölfarið gerði hún lagið og að lokum textann . „ Það tók miklu lengri tíma að semja textann heldur en lagið , “ segir hún en bætir við að í framtíðinni ætli hún að semja texta á íslensku en af því hún sé að fara út til Ítalíu til nokkuð langrar dvalar þá hafi hún í þessu tilfelli haft textann á ensku og ítölsku . „ Textinn er mjög persónulegur , en hann er í aðra röndina kveðja til tilverunnar á Íslandi og útskýring á því af hverju ég vil prófa nýtt umhverfi til að þroskast sem manneskja . “ Hugmyndin að Ítalíuförinni kom upp fyrir rúmu ári og hún spurði þá foreldra sína hvort þetta væri möguleiki . Hún var þá í 9. bekk og foreldrar hennar sögðu að hún mætti fara ef hún myndi þá klára 10. bekk með 9. bekknum – héldu þá að þeir væru búnir að afgreiða málið þar sem hún var þá þegar hálfnuð með 9. bekk . En BIRNA kláraði þetta allt , útskrifaðist úr grunnskóla í vor og er á leiðinni í ítalskan framhaldsskóla . „ Ég verð að vera snögg að læra ítölskuna því allt námsefni og öll kennsla er á ítölsku og ekkert hægt að redda sér á ensku . “ Lagið heitir Cantiamo , er komið á Spotify og auðvitað inn á albumm.is .